आम आदमी पार्टी के 8 कार्यकर्ता गिरफ्तार, AAP ने देशभर में शुरू किया है पोस्टर कैंपेन
Modi Hatao Desh Bachao Poster Controversy; Follow Gujarat's Ahmedabad, Top News Headlines On Dainik Bhaskar (दैनिक भास्कर)
गुजरात के अहमदाबाद में शुक्रवार को PM नरेंद्र मोदी के खिलाफ पोस्टर लगाने वाले 8 लोगों को गिरफ्तार किया गया है। ये गिरफ्तारियां आम आदमी पार्टी (AAP) के पोस्टर कैंपेन शुरू होने के एक दिन बाद हुई हैं। अहमदाबाद पुलिस ने बताया कि PM मोदी के खिलाफ शहर में जगह-जगह पोस्टर लगाए गए थे। केस दर्ज कर लिया गया है।
गुजरात के AAP चीफ इसुदान गढ़वी ने कहा कि जिन्हें गिरफ्तार किया गया, वो हमारे पार्टी वर्कर्स हैं। गढ़वी ने कहा- ये भाजपा की तानाशाही का नमूना है। मोदी हटाओ-देश बचाओ का पोस्टर लगाने वाले हमारे कार्यकर्ताओं को गिरफ्तार कर लिया गया। यह भाजपा का डर नहीं तो और क्या है। भाजपा चाहे जितना जोर लगा ले, आम आदमी पार्टी के कार्यकर्ता लड़ते रहेंगे।
AAP ने 11 भाषाओं में शुरू किया पोस्टर कैंपेन
AAP ने मोदी हटाओ-देश बचाओ पोस्टर कैंपेन शुरू किया है। ये कैंपेन देश भर में 11 भाषाओं में चल रहा है। अंग्रेजी, हिंदी और उर्दू के अलावा गुजराती, पंजाबी, तेलुगु, बंगाली, उड़िया, कन्नड़, मलयालम और मराठी भाषा में भी ये कैंपेन चलाया जा रहा है।
दिल्ली में भी हुआ था पोस्टर वार, 6 लोगों को गिरफ्तार किया गया था
दिल्ली में 21 मार्च को भी प्रधानमंत्री नरेंद्र मोदी के खिलाफ पोस्टर लगाने के मामले में 100 FIR हुई थीं। दिल्ली पुलिस के मुताबिक 100 में से बाकी FIR दूसरे पोस्टर्स को लेकर दर्ज की गई थीं। सभी केस प्रिंटिंग प्रेस एक्ट और प्रॉपर्टी डिफेसमेंट एक्ट के तहत दर्ज किए गए हैं।
वहीं आम आदमी पार्टी (AAP) के ऑफिस से निकलते हुए एक वैन से भी पोस्टर जब्त किए गए। इस केस में 6 लोगों को गिरफ्तार किया गया था। पुलिस के मुताबिक दिल्ली के कुछ हिस्सों में 'मोदी हटाओ देश बचाओ' नारों वाले पोस्टर लगे थे। इन पोस्टरों में प्रिंटिंग प्रेस का ब्योरा नहीं था। पूरी खबर पढ़ें...
भाजपा ने भी केजरीवाल के खिलाफ पोस्टर लगाए थे
भाजपा ने भी जवाब में दिल्ली में जगह-जगह दीवारों पर मुख्यमंत्री अरविंद केजरीवाल के खिलाफ पोस्टर लगाए थे। इन पोस्टर्स में लिखा था- बेईमान-तानाशाह अरविंद केजरीवाल को हटाओ, दिल्ली को बचाओ। इन पोस्टर्स के नीचे भाजपा नेता मनजिंदर सिंह सिरसा का नाम भी लिखा है। उन्होंने एक ट्वीट में ये पोस्टर शेयर करके बताया कि अरविंद केजरीवाल ने शराब घोटाले, बस घोटाले, स्कूल घोटाले में रिश्वत ली।
केजरीवाल ने कहा था- मुझे कोई परेशानी नहीं
इस पर केजरीवाल ने कहा था कि उन्होंने ये पोस्टर देख लिए हैं और उन्हें इनसे कोई परेशानी नहीं है। लोकतंत्र में हर व्यक्ति को ऐसे पोस्टर लगाने का अधिकार है। उन्होंने कहा कि मैं नहीं समझ पा रहा हूं कि मोदी जी को अपने खिलाफ लगे पोस्टरों से क्यों परेशानी हुई।
मोदी पोस्टर वॉर से जुड़ी ये खबरें भी पढ़ें...
MP में 'आप' की प्रदेश अध्यक्ष रानी अग्रवाल ने लगाया मोदी हटाओ-देश बचाओ का पोस्टर
सिंगरौली की मेयर रानी अग्रवाल ने आम आदमी पार्टी के प्रदेश अध्यक्ष की कमान संभालने के बाद एक कैम्पेन शुरु किया है। भोपाल के गांधी भवन में आज रानी अग्रवाल ने प्रेस कॉन्फ्रेंस करके मोदी हटाओ-देश बचाओ अभियान के पोस्टर जारी किए। पूरी खबर पढ़ें...
सिंधिया महल पर पोस्टर किए चस्पा, लिखा था ''मोदी हटाओ देश बचाओ''
ग्वालियर में ''मोदी हटाओ देश बचाओ'' के नारे को बुलंद करने आम आदमी पार्टी की जिला इकाई ग्वालियर शहर के फूलबाग चौराहे पर गुरुवार को इकठ्ठा हुए और सिंधिया महल पर मोदी व बीजेपी सरकार विरोधी नारेबाजी की। ​​​​​​​कार्यकर्ताओं ने लाल रंग के पोस्टर पर लिखे ''मोदी हटाओ, देश बचाओ'' के नारे वाले पोस्टर शहर में कई जगह जगह चस्पा किए।​​​​​​​ पूरी खबर पढ़ें...
भाजपाइयों ने मोदी हटाओ देश बचाओ पोस्टर फाड़ मोदी लाओ देश बचाओ के लगाए​​​​​​​
पंजाब में जालंधर लोकसभा उपचुनाव को लेकर माहौल गर्माना शुरू हो गया है। आम आदमी पार्टी और भारतीय जनता पार्टी में पोस्टर वार शुरू हो गई है। दोपहर को AAP कार्यकर्ताओं ने मोदी हटाओ देश बचाओ के पोस्टर लगाए तो रात को भाजपाइयों ने इन्हें फाड़ कर मोदी लाओ देश बचाओ के पोस्टर लगा डाले। पूरी खबर पढ़ें...